Suurimaks looduslikuks pinnavormiks on Viru lavamaa põhjaservaks olev Balti klint. Kalvi ja Aseri vahemikus ulatub see ca 40 m üle merepinna, Ontikal kerkib kuni 56 meetrini, Vokal ja Päitel madaldub taas 40 meetrini ning veelgi ida pool, Udrias alaneb ca 20 meetrini. Põhja-Eesti paekallas on aluspõhjakivimite parim paljand Eestis. Jalamilt alates paljanduvad siin kambriumi ajastu liivakivid ja sinisavi, millele kõrgemal järgnevad ordoviitsiumi ajastul tekkinud fosforiiti sisaldav oobolusliivakivi, radioaktiivne diktüoneemakilt ja glaukoniitliivakivi ning panga ülemises osas ja pervel mitmesugused lubjakivid. Paekalda kompaktseim lõik koos rannikumadalikuga moodustavad Saka-Ontika-Toila maastikukaitseala.